Timucuha, Timseraq, Inzan d wayen nniḍen, s yis-sent i tedder tsekla tamaziɣt almi d asmi dkecmen yirumyen ɣer tmazɣa deg tasut tis 19. Iserdasen irumyen qqimen-d i ujma n tsekla timawit n yimaziɣen akken ad issinen axemmem d yidles-nsen ilmend n usishel n temharsa. Ger yimezwura i d-igemren deg temnaḍt n leqbayel d Hanoteau, syin rnan-d wiyaḍ. S unekcum n tira, tasekla tamaziɣt tezger asurif-nni n ueddi si timawit ɣer tira n yiḍrisen n timawit, tuɣal lulen-t-d deg-s tewsatin timaynutin neɣ tatrarin ur nelli ara uqbel am: ungal, amezgun, tullist, tamedyazt yettwarun, tamacahut yettwarun...